Осъдената на смърт пакистанска християнка Азия Биби е в критично състояние Исламабад , Пакистан / КРОСС / Физическото и психическото здраве на пакистанската християнка Азия Биби , която беше осъдена на смърт по закона за “ богохулството ” , е сериозно застрашено , съобщава Fides , цитиран от " Евангелски вестник " . Тъй като нейното психическо състояние се влошава непрекъснато , Азия спешно трябва да бъде подложена на пълни медицински изследвания , категоричен е Арон Баркат Масих , основател на “ Фонда Масих ” , който осигурява правна защита на преследваните християни в Пакистан . На 19 декември Азия Биби беше посетена от международна делегация на “ Фонда Масих ” в затвора Шейкура , където се намира в момента . След посещението си от фонда излязоха с изявление , в което обясняват , че “ поради продължителната си изолация , 46 - годишната Азия Биби изглежда много бледа и крехка ” . “ По време на срещата погледът й се рееше в пространството и сякаш тя самата не знаеше какво се случва ” , се казва в доклада . В документа се посочва още , че християнката е отговорила на поздрава на членовете на делегацията с голяма сдържаност . “ През първите 10 минути Азия не показваше почти никаква реакция . Тя не можеше да разбере дали сме й врагове или приятели . Оплака се , че никой не се интересува от нея , беше уплашена и изглеждаше много нервна ” , разказват посетителите на пакистанската затворничка . Физическото състояние на Азия Биби се е влошило поради липсата на хигиена – тя не е взимала душ вече 2 месеца . От делегацията обещаха да осигурят на Азия добра защита в съда . Тя обаче не реагирала на думите им , но непрекъснато повтаряла : “ Искам да се върна при семейството си ” . Когато я попитали как прекарва времето си , Азия Биби отвърнала : “ Аз вече нямам усет за време . Не знам дали е късно или рано , нито кое време от годината е в момента ” . Жената също така помолила християните по света да се молят за нея . Според представители на правозащитната организация , ако продължават да държат Азия в строг тъмничен затвор , тя рискува да получи сериозни разстройства , които могат да увредят психиката й завинаги . Научавайки за сериозното състояние на Азия Биби , пакистанското Министерство на националната хармония обеща да й осигури медицинска помощ .